ตลาดผักชัยนาทราคาปรับตัวสูง รับเทศกาลกินเจ
ที่บริเวณตลาดสดภาษีซุง อำเภอเมือง จังหวัดชัยนาท ประชาชนที่นิยมรับประทานอาหารเจในช่วงเทศกาลถือศีลกินผัก และร้านจำหน่ายอาหารเจในเขตเทศบาลเมืองชัยนาท เริ่มจับจ่ายเลือกซื้อผักและวัตถุดิบเพื่อไปทำการปรุงอาหาร โดยราคาผักหลายชนิดปรับตัวขึ้นสูงเกือบเท่าตัว บางชนิดราคาปรับขึ้นถึง 30-50 บาทนางสาวทัศนีวรรณ ฉ่ำไกร แม่ค้าขายผักภายในตลาดสดภาษีซุง เปิดเผยว่า ราคาผักในหลายชนิดปรับราคาขึ้นเยอะ อย่างเช่น แตงกวา จากกิโลกรัมละ 25 บาท ก็ปรับขึ้นเป็น 30 บาท ขึ้นฉ่ายและผักชี จากกิโลกรัมละ 100 บาท ปรับขึ้นเป็นกิโลกรัมละ 150 บาท และยังมีผักอีกหลากหลายชนิดปรับตัวขึ้นเช่นกัน ส่วนสาเหตุที่ผักมีการปรับขึ้นราคา เนื่องจากในหลากหลายพื้นที่ประสบกับปัญหาน้ำท่วม สำหรับในปีนี้คาดว่าการเลือกซื้อผักเพื่อไปประกอบอาหารเจผู้บริโภคน่าจะน้อยลง เลยหันไปซื้ออาหารปรุงสำเร็จรับประทานและประกอบกับยังอยู่ในช่วงของการแพร่ระบาดของโควิด-19